Motor beland in kanaal ná gru-botsing, twee doodFoto: Verskaf. Twee mense is Saterdagaand in ’n gru-ongeluk by die aansluiting van Alpone- en Umgeniweg dood. Ceron Lennox, woordvoerder van Rescue Care, het gesê die voorval het omstreeks 22:00 plaasgevind. “Toe paramedici by die toneel opdaag, het hulle die absolute wrakke van twee motors in ’n T-formaat aangetref,” het Lennox gesê. Een motor was volgens Lennox steeds op die pad terwyl die ander een in ’n kanaal langs die pad opgeëindig het. “Een man se liggaam is saam met twee kritiek beseerde vroue in die motor op die pad aangetref. Daar was ook ’n man met geringe beserings in die motor. Een van die kritiek beseerde vroue is later in die hospitaal oorlede,” het Lennox gesê. ’n Soek-en-reddingspan moes nooddienste bystaan om twee ernstig beseerdes in die kanaal, wat 10 meter onder die padoppervlak is, na bo te hys. “Een van dié beseerdes was ’n 15-jarige seun. Die twee is na die hospitaal gehaas vir verdere mediese behandeling.”